10.10. Work health

## **BRAILOIU ANDRA**

### ***Promovarea sănătăţii la locul de muncă***

Promovarea sănătăţii la locul de muncă reprezintă efortul comun al angajatorilor, angajaţilor şi societăţii de a îmbunătăţi sănătatea şi confortul oamenilor la locul de muncă. Acesta se obţine prin îmbunătăţirea organizării muncii şi a mediului de lucru, promovarea participării lucrătorilor la întregul proces de promovare a sănătăţii la locul de muncă, posibilitatea de a face alegeri sănătoase şi încurajarea dezvoltării personale.

Promovarea sănătăţii la locul de muncă nu înseamnă doar respectarea cerinţelor legale din domeniul sănătăţii şi securităţii, ci şi sprijinirea activă a personalului de către angajatori în vederea îmbunătăţirii stării generale de sănătate şi confortului acestuia. În cadrul acestui proces, este important să fie implicaţi angajaţii şi să se ţină cont de nevoile şi opiniile acestora în ceea ce priveşte organizarea muncii şi a locului de muncă.

Prin îmbunătăţirea stării de sănătate şi a confortului lucrătorilor, promovarea sănătăţii la locul de muncă are numeroase efecte pozitive, cum ar fi reducerea rotaţiei de personal şi a absenteismului, creşterea motivaţiei şi a productivităţii, precum şi îmbunătăţirea imaginii angajatorului ca fiind o organizaţie cu o atitudine pozitivă şi responsabilă.

### **Promovarea sănătăţii la locul de muncă vizează, în general, aspecte diferite, în practică fiind deseori strâns legată de evaluarea riscurilor. Câteva dintre aspectele relative la promovarea sănătăţii la locul de muncă sunt:**

* Asigurarea participării angajaţilor la procesul de îmbunătăţire a organizării muncii,
* Implicarea activă şi consultarea angajaţilor în vederea îmbunătăţirii mediului lor de lucru,
* Asigurarea tuturor măsurilor ce vizează îmbunătăţirea confortului la locul de muncă, de exemplu posibilitatea de a avea un program de lucru flexibil sau de a lucra de la domiciliu,
* Introducerea conceptului de alimentaţie sănătoasă la locul de muncă, prin furnizarea de informaţii privind alimentaţia sănătoasă, precum şi prin asigurarea unei astfel de alimentaţii sănătoase la cantină sau prin posibilitatea preparării alimentelor,
* Informarea privind efectele fumatului, inclusiv prin participarea la programe gratuite pentru renunţarea la fumat, precum şi prin stabilirea de măsuri generale de interzicere a fumatului în întreprindere,
* Promovarea sănătăţii mentale, prin asigurarea de cursuri pentru manageri privind gestionarea tensiunilor generate de stress în cadrul organizaţiilor lor, posibilitatea asigurării de consultanţă psihologică anonimă pentru toţi angajaţii,
* Exerciţii şi activitate fizică, prin asigurarea de cursuri de sport, încurajarea activităţii fizice, promovarea unei culturi active şi sănătoase la locul de muncă,
* Monitorizarea stării de sănătate, prin asigurarea de examene medicale pentru controlul tensiunii arteriale sau al nivelului de colesterol.

### **Riscurile psihosociale și stresul la locul de muncă**

Riscurile psihosociale sunt generate de conceperea, organizarea și gestionarea precară a activității, precum și de un context social necorespunzător la locul de muncă și pot avea efecte negative pe plan psihologic, fizic sau social, precum stresul la locul de muncă, epuizarea sau depresia. Printre condițiile de lucru care determină riscuri psihosociale se numără:

* volumul excesiv de muncă;
* cerințele contradictorii și lipsa de claritate privind rolul pe care îl are de îndeplinit lucrătorul;
* lipsa de implicare în luarea deciziilor care afectează lucrătorul și lipsa de influență asupra modului de desfășurare a activității;
* schimbările organizatorice gestionate necorespunzător, nesiguranța locului de muncă;
* comunicarea ineficientă, lipsa de sprijin din partea conducerii sau a colegilor;
* hărțuirea psihologică și sexuală.

### **Cât de grave sunt riscurile psihosociale și stresul la locul de muncă?**

-Ca frecvență, stresul reprezintă a doua problemă de sănătate profesională raportată în Europa!

-Un sondaj de opinie european realizat de EU-OSHA a indicat că peste jumătate din lucrători consideră că stresul este un factor uzual la locul lor de muncă.Cele mai frecvente cauze ale stresului la locul de muncă menționate de lucrători sunt reorganizarea sau nesiguranța locului de muncă (raportate de aproximativ 7 respondenți din 10), programul de lucru prelungit sau volumul excesiv de muncă și intimidarea sau hărțuirea la locul de muncă (aproximativ 6 respondenți din 10).

### **Afecţiunile aparatului locomotor**

Majoritatea afecţiunilor profesionale ale aparatului locomotor se dezvoltă în timp şi sunt generate de munca efectivă sau de mediul de lucru al angajatorului. Acestea pot rezulta de asemenea din accidente, de ex. fracturi şi dislocări. De regulă, afecţiunile aparatului locomotor afectează spatele, gâtul, umerii şi membrele superioare; mai rar acestea pot afecta, de asemenea, membrele inferioare.
Problemele de sănătate pot varia de la disconfort, dureri şi suferinţe minore,la stări de sănătate mai grave pentru care se impun absenţe de la muncă şi chiar tratament medical.

### **Prevenirea impactului negativ al fumului de ţigară la locul de muncă**

Fumul de ţigară poate fi sursa unor probleme grave, precum afecţiunile cardiovasculare şi respiratorii, şi poate avea efecte negative asupra reproducerii. De asemenea, acesta poate cauza decesul determinat de diverse tipuri de cancer (în special cancer pulmonar), de afecţiuni cardiace coronariene sau de accidente vasculare cerebrale.

Şi totuşi mii de lucrători sunt expuşi în continuare la fumul de ţigară la locul lor de muncă. Potrivit estimărilor EU-OSHA bazate pe cifrele Organizaţiei Internaţionale a Muncii, în 2008 peste 9 000 de lucrători au decedat în UE 27 din cauza expunerii la fumul de ţigară provenit de la alte persoane.

* Angajatorii pot elimina expunerea la fumul de ţigară provenit de la alte persoane aplicând politici în favoarea mediului fără fum de ţigară şi pot oferi sprijin lucrătorilor fumători prin punerea în practică a unui program de renunţare la fumat.
* Lucrătorii fumători trebuie să dea dovadă de respect, să nu-şi expună colegii la fumul de ţigară, şi să participe la programele destinate să-i ajute să renunţe la fumat.
* Lucrătorii nefumători pot să abordeze această problemă împreună cu angajatorul şi colegii fumători pentru a asigura un loc de muncă fără fum de ţigară.

### Bibliografie

```
https://osha.europa.eu/

```

```
http://www.csid.ro/

```

```
http://eur-lex.europa.eu/

```

```
http://www.cdc.gov/workathealth/

```

```
http://centerforworkhealth.sph.harvard.edu/

```